_:na3715c5c69f6451f9df456ae22b56983xb0
<http://schema.org/articleBody>
"\n\t\t\t\t<strong> सत्य ख़बर, नूहं (एके बघेल)</strong> - भले ही प्रदेश में हड़ताल से लोग परेशान है, लेकिन कर्मचारी और सरकार मानने तो तैयार नहीं है। नूहं में तो अलग ही नजारा देखने को मिल रहा है। जहां मेवाती कलाकारों को कर्मचारियों के मनोरंजन के लिए लगाया गया है और कर्मचारी भी जमकर नोट लुटा रहे हैं।\n\nरोडवेज कर्मचारियों की हड़ताल को मंगलवार को 15 दिन हो चुके हैं। रोडवेज के कर्मचारियों के साथ-साथ हड़ताल में शामिल हुए अन्य विभागों के कर्मचारियों ने खट्टर सरकार के खिलाफ विरोध का नया तरीका अपनाया। इससे न केवल कर्मचारियों का मनोरंजन हुआ बल्कि मेवाती कलाकारों पर जो धनवर्षा हुई। उससे उन्होंने भी मोटी कमाई की।\n\nमेवाती लोक कलाकारों को पिछले दो दिन से रोडवेज कर्मचारियों ने मनोरंजन के लिए गांधी पार्क नूंह में बुलाया। मेवाती कलाकार वीरों की शहादत, मॉब लिंचिंग की घटनाओं पर गीत गाकर पहले ही सुर्खियां बटोर चुके हैं। कर्मचारियों को खुश करने के लिए लोक कलाकारों ने सीएम मनोहर लाल खट्टर के खिलाफ भी गाना तैयार कर लिया। जैसे ही कलाकारों ने इस गाने को सुर और ताल दिया तो उन पर हड़ताली कर्मचारी 500- 500 के नोटों की बरसात करने लगे।\n\nमेवाती कलाकारों के इस गीत को गांधी पार्क के समीप दुकानदारों ने भी खूब सुना और मनोरंजन किया। लियाकत एंड पार्टी राजनैतिक दलों की रैलियों में भी गाने-बजाने और लोगों के मनोरंजन के लिए इलाके में अपनी अलग पहचान रखते हैं। रोडवेज की 100 बसों में से 74 बसों को विभाग चलवाने में कामयाब मंगलवार को हो पाया। यह बताना भी जरुरी है कि 15 बसों की हालत रुट पर दौड़ने लायक नहीं है।\n\nहड़ताल के 15 वें दिन इंजीनियर एशोशिएशन, शिक्षा, बिजली, नपा सफाई कर्मचारी विभागों के कर्मचारियों ने धरना में शामिल होकर कामकाज ठप रखा। कर्मचारी सरकार के खिलाफ गांधी पार्क नूंह में अपनी आवाज बुलंद कर रहे थे, तो रोडवेज विभाग नए चालकों-परिचालकों, पुलिस-होमगार्ड के जवानों से बसों को सड़क पर चलवाने की कवायद में जुटा रहा और हड़ताली कर्मचारी मेवाती कलाकारों के साथ संगीत का मजा ले रहे थे।\t\t"
<https://satyakhabarindia.com/%E0%A4%AE%E0%A5%87%E0%A4%B5%E0%A4%A4%E0%A5%80-%E0%A4%95%E0%A4%B2%E0%A4%BE%E0%A4%95%E0%A4%BE%E0%A4%B0%E0%A5%8B%E0%A4%82-%E0%A4%AA%E0%A4%B0-%E0%A4%B9%E0%A4%A1%E0%A4%BC%E0%A4%A4%E0%A4%BE%E0%A4%B2-2/>